Elizabeth II

Elizabeth II (Elizabeth Alexandra Mary; 21 April 19268 September 2022) nya Kuin United Kingdom sereta perintah Komanwel ke bukai kenyau 6 Februari 1952 kenyau iya midang ba taun 2022. Iya nyadi kuin ti merintah 32 bengkah menua ti soverein sekumbang iya agi idup lalu nyadi kuin 15 bengkah menua lebuh iya mati. Pengawa iya merintah pengelama 70 taun enggau 214 hari nya pemadu lama ari sebarang raja British, kedua pemadu lama ari sebarang menua ke bedaulat, sereta pemadu lama ari sebarang kuin ke merintah dalam sejarah.

Elizabeth ada di Mayfair, London, maya perintah aki iya ari sepiak apai, Raja George V. Iya anak keterubah Duke enggau Duchess York (udah nya nyadi Raja George VI enggau Kuin Elizabeth Kuin Indai). Apai iya mangku pengawa nyadi raja dalam taun 1936 lebuh menyadi iya Edward VIII ngelengka ke panggah, lalu nyadika Puteri Elizabeth ke beumur sepuluh taun nyadi waris ke dianggap. Iya belajar kediri ba rumah lalu berengkah bejalaika pengawa rama maya Perang Dunya Kedua, gawa ba Servis Kandang Menua Bantu. Kena November 1947, iya bejadi enggau Philip Mountbatten, siku putera Gerika enggau Denmark ke suba. Tikah seduai iya tan pengelama 73 taun nyentuk ke pemati iya ba taun 2021. Sida bisi empat iku anak: Charles, Anne, Andrew, enggau Edward.

Lebuh apai iya midang kena Februari 1952, Elizabeth, maya nya umur 25 taun, nyadi ratu tujuh buah menua Komanwel ke merdeka: United Kingdom, Kanada, Australia, New Zealand, Afrika Selatan, Pakistan, enggau Ceylon, sereta nyadi kepala Komanwel. Elizabeth merintah nyadi raja konstitusyen nengah ubah politik ke besai baka Konflik Ireland Utara, pengawa ngagihka kuasa di United Kingdom, pengawa dekolonisasyen Afrika, enggau United Kingdom masuk Komuniti Eropah sereta mega penarit diri udah nya. Penyampau kandang menua iya bebida nitihka timpuh lebuh kandang menua bulih merdeka lalu sekeda kandang menua nyadi republik. Lebuh iya nyadi ratu, Elizabeth dilayan lebih 170 iku menteri besai di serata menua iya. Mayuh penemuai enggau aum iya ke besejarah nyengkaum penemuai nengeri ngagai China dalam taun 1986, ngagai Rusia dalam taun 1994, enggau ngagai Republik Ireland dalam taun 2011, sereta aum enggau lima iku paus enggau empat belas iku presiden AS.

Pengawa ke besai reti nyengkaum penyiri Elizabeth nyadi kuin ba taun 1953 sereta pengerami ngintu jubli Pirak, Mas, Intan, enggau Platinum iya. Taja pan bisi sekali-sekala sentimen republikan enggau kritik media ngagai sida sebilik—kelebih agi pengudah rumah tangga bala anak iya pechah, annus horribilis iya ba taun 1992, enggau pemati menantu iya ke suba Diana dalam taun 1997—sukung ngagai monarki enggau populariti iya di United Kingdom mengkang tinggi enggau konsisten. Elizabeth midang ba umur 96 di Istana Balmoral, lalu diganti anak sulung iya, Charles III.

Nota

Kereban sanding

Kategori:Pengada 1926
Kategori:Pemati 2022